钦定古今图书集成/历象汇编/历法典/第099卷 > 朱子语类 > 引漏水判 阙名
## 钦定古今图书集成/历象汇编/历法典/第099卷 > 朱子语类 > 引漏水判 阙名

得甲引漏水于衡渠之下，乙告违法。甲云“是金龙口吐，转注入渠。” 法司以为虚妄，科不应为，不伏。

七曜成文，二仪不测。圣人造理，璿衡有用。为鲁侯之
金鐻，吻合鬼神；窥汉史之铜浑，有探造化。圭撮不谬，
玉节斯调，昼夜必尽其规，天地莫逃其算。登台视朔，
睹云物之必书；拂琯移灰，识权衡之有度。惟甲名当
典刻，职在挈壶，望朱雁之在时，见金龙之吐水。雨雾
时降，波结霜盘之中；晷刻相仍，流泄衡渠之下。在金
徒之昧职，征《玉典》而可刑。不应为而匪为，甲无过也；
不应告而辄告，乙有罪焉。请从罚杖之科，以明抱箭
之士。